През 1787 г. Конституционният конвент във Филаделфия приема Kонституция, чрез която влизат в сила принципите от Декларацията за независимост: народът е провъзгласен за върховен суверен; изпълнителната власт е поверена на президент, а законодателната – на парламента или конгреса; всеки щат запазва институциите и независимостта си в рамките на федерацията. Сред авторите на конституцията са Джеймс Мадисън, Александър Хамилтън, Джордж Вашингтон, и те заемат впоследствие важни държавни постове. Конституцията създава силно национално правителство с три вида власт: изпълнителна, законодателна и съдебна и определя разделение на властите на национално и щатско ниво.